Title: P r e d k l a d a c i a s p r á v a
Author: janka
Last saved by: agenda0
Company: UVSR

Predkladacia   správa
k doplneniu doložky prednosti medzinárodnej zmluvy pred zákonmi Slovenskej republiky k návrhu na uzavretie Dodatkového protokolu k Dohovoru o ochrane jednotlivcov pri automatizovanom spracovaní osobných údajov týkajúceho sa orgánov dozoru a cezhraničných tokov údajov 
  Návrh na uzavretie Dodatkového protokolu k Dohovoru o ochrane jednotlivcov pri automatizovanom spracovaní osobných údajov týkajúceho sa orgánov dozoru a cezhraničných tokov údajov bol prerokovaný na rokovaní vlády Slovenskej republiky pod. č. UV-6535/2001. Vláda uvedený materiál schválila uznesením vlády Slovenskej republiky č. 968 z 10. októbra 2001. Dňa 8. novembra 2001 dodatkový protokol za Slovenskú republiku podpísal minister zahraničných vecí Eduard Kukan na zasadnutí Výboru ministrov Rady Európy v Štrasburgu.
Na základe prijatých zmien a doplnení legislatívnych pravidiel vlády Slovenskej republiky, ktoré boli schválené uznesením vlády Slovenskej republiky č. 1130 z 28. novembra 2001  (článok 19a, odsek 2) predkladáme ku schválenému materiálu doplnok – doložku prednosti medzinárodnej zmluvy pred zákonmi Slovenskej republiky, ktorá bližšie charakterizuje dodatkový protokol a špecifikuje právnu úpravu tejto problematiky v Slovenskej republike. Práva a povinnosti obsiahnuté v dodatkovom protokole sú v slovenskej legislatíve upravené zákonom č. 52/1998 Z. z. o ochrane osobných údajov. Materiál prerokovala dňa 5. 3. 2002 Legislatívna rada vlády Slovenskej republiky a odporučila po zohľadnení pripomienok predložiť tento na rokovanie vlády Slovenskej republiky. Všetky pripomienky sme do doložky prednosti zakomponovali. Právo odvolať sa proti rozhodnutiam dozorného orgánu na súde, vyplývajúce z dodatkového protokolu, bude upravené návrhom nového zákona o ochrane osobných údajov, ktorý schválila vláda Slovenskej republiky dňa 20. 02. 2002.  Vládny návrh zákona o ochrane osobných údajov bol predložený dňa 22. 2. 2002 Národnej rade Slovenskej republiky na prerokovanie. Vnútroštátna legislatíva v oblasti ochrany osobných údajov bude tak v súlade s dohovorom a dodatkovým protokolom. 
Po prerokovaní materiálu vládou Slovenskej republiky bude doložka prednosti súčasťou materiálu návrhu na uzavretie Dodatkového protokolu k Dohovoru o ochrane jednotlivcov pri automatizovanom spracovaní osobných údajov týkajúceho sa orgánov dozoru a cezhraničných tokov údajov, ktorý bude predložený Národnej rade Slovenskej republiky na vyslovenie súhlasu.